Kinabatangan, Sabah

**Kinabatangan** ialah sebuah daerah yang terletak di Bahagian Sandakan, Sabah, Malaysia. Pusat pentadbiran daerah ini terletak di Pekan Kota Kinabatangan dan antara pekan lain termasuklah Sukau. Daerah ini merupakan daerah ketiga terbesar di Sabah selepas daerah Tongod dan Lahad Datu.

## Etimologi
Nama Kinabatangan dipercayai berasal daripada perkataan suku kaum Sungai iaitu ‘Cina batangan’ yang bererti ‘sungai Cina’. Hal ini kerana berdasarkan sejarah Kinabatangan, seorang pengembara daripada kerabat Maharaja China yang bernama Ong Sung Peng telah memulakan pengembaraannya bermula dari Tanah besar China hingga ke Laut Sulu dan seterusnya tiba di kawasan kuala Sungai Kinabatangan pada kurun ke-16. Beliau kemudian telah membuka beberapa kawasan petempatan baru seperti Mumiang, Sukau dan Bilit (dipercayai berasal dari bahasa Cina). Walau bagaimanapun, kerajaan Syarikat Berpiagam Borneo Utara British telah menukarkan nama tersebut kepada ‘Kinabatangan’ pada tahun 1881.

## Pentadbiran
Daerah Kinabatangan ditadbir Majlis Daerah Kinabatangan yang berpusat di Pekan Kota Kinabatangan. Daerah Kinabatangan terbahagi kepada enam mukim yang merangkumi 78 buah kampung;

### Senarai Mukim
# Mukim Sukau
# Mukim Bukit Garam
# Mukim Paris
# Mukim Litang
# Mukim Batu Puteh
# Mukim Buang Sayang

## Geografi

Daerah Kinabatangan terletak di sebelah pantai timur Sabah dalam Bahagian Sandakan. Daerah ini berkeluasan 6,605 kilometer persegi, bersempadan dengan empat buah daerah iaitu Daerah Sandakan di utara, Daerah Beluran di barat laut, Daerah Lahad Datu di selatan dan daerah Daerah Tongod di barat. 

Bentuk topografi bahagian selatan dan tengah Kinabatangan terdiri daripada lembah sungai. Di bahagian utara, barat dan selatan merupakan kawasan daratan tinggi dan berbukit bukau. Di bahagian timur pula merupakan kawasan daratan rendah dan rata yang mempunyai hutan paya bakau dan nipah. Sungai Kinabatangan merupakan sungai yang terpanjang di Sabah dan kedua terpanjang di Malaysia dengan panjang 560 kilometer. Bukit Aruh merupakan titik tertinggi di daerah Kinabatangan dengan ketinggian 555 meter. 

## Demografi
Berdasarkan bancian Malaysia 2020, jumlah penduduk di daerah Kinabatangan ialah seramai 143,112 orang dengan kepadatan penduduk 22 orang perkilometer persegi yang dikategorikan sebagai taburan penduduk jarang. Majoriti penduduk di daerah Kinabatangan merupakan Bumiputera termasuklah etnik Orang Sungai, Tidung, Suluk, Bajau, Idahan, Bugis, Kedayan, Dumpas, dan Melayu.

### Agama
Di daerah Kinabatangan, agama Islam merupakan agama paling ramai penganut dengan peratusan lebih 91 peratus diikuti agama Kristian sebanyak lapan peratus. Agama Buddha, Hindu dan lain-lain serta tidak beragama mencatatkan kurang satu peratus.

### Orang Sungai di Daerah Kinabatangan
Berikut adalah pecahan etnik-etnik Orang Sungai yang terdapat di Daerah Kinabatangan:

## Kemudahan
Daerah Kinabatangan dilengkapi dengan pelbagai kemudahan awam di sekitar daerah. Terdapat 31 buah sekolah rendah, empat buah sekolah menengah, empat balai polis, sebuah balai bomba, sebuah hospital daerah dan lima buah klinik di sekitar daerah. 

Jambatan Kinabatangan merupakan salah satu penghubung utama antara Bahagian Sandakan dan Bahagian Tawau
## Tempat Menarik

Daerah Kinabatangan antara daerah yang terkenal dengan tempat - tempat menarik dan pelancongannya seperti 

*Kinabatangan Wildlife Sanctuary
*Kinabatangan Jungle Camp
*Muzium Agop Batu Tulug
*Gua Batu Supu

## Budaya
Orang Sungai di Kinabatangan terkenal dengan beberapa tarian tradisi seperti tarian Titikas, Karantikung, Mangalai Abai, Berunsai dan Gabang. Tarian ini akan dipersembahkan sewaktu Pesta Damas, pesta kebudayaan etnik Orang Sungai yang diadakan setiap tahun di Pekan Sukau. Antara makanan tradisional Orang Sungai di Kinabatangan termasuklah Maraang atau Arau, iaitu makanan berasaskan durian merah dan Tonsom, iaitu makanan seumpama pekasam.

## Rujukan